Svanur flokkunarstöð. Myndir/HB Grandi: Kristján Maack.
Fjölmenni fylgdist með því er hin nýja sorpflokkunarstöð HB Granda, Svanur – flokkunarstöð, var opnuð formlega í gær á athafnasvæði félagsins á Norðurgarði. Við sama tækifæri var gestum boðið að skoða nýbyggingu á Norðurgarði, sem hýsa mun nýtt verkstæði og umbúðageymslu HB Granda, og þiggja þar veitingar frá Norðanfiski ehf. sem er dótturfyrirtæki HB Granda á Akranesi. Með þessari viðbót verður hægt að sameina starfsemi félagsins í Reykjavík á einum stað í eigin aðstöðu í stað þess að vera með leiguhúsnæði og lóð undir skipaverkstæði, varahlutalager og veiðarfæri.
,, Ástæðan fyrir því að félagið réðst í byggingu flokkunarstöðvarinnar er eingöngu sú að við teljum okkur skylt að ganga um umhverfi okkar af eins mikilli ábyrgð og okkur er unnt. Að fenginni reynslu á Vopnafirði var okkur ljóst að við gátum með flokkunarstöð sem þessari komist hjá því að urða tugi tonna af alls kyns endurnýjanlegu efni. Við viljum einfaldlega sýna viljann í verki og því er þessi bygging hér komin. Þó svo að nokkrar krónur fáist fyrir sumt að því sem fer til endurvinnslu í stað urðunar mun það varla duga fyrir rekstrarkostnaði, hvað þá að það muni nokkurn tíma fást eitthvað upp í stofnkostnaðinn."